钦定古今图书集成/明伦汇编/闺媛典/第073卷 > 王天保妻陈娥姐
## 钦定古今图书集成/明伦汇编/闺媛典/第073卷 > 王天保妻陈娥姐

按《长泰县志》：陈娥姐，善化里民王天保妻。年十五适
保，家甚贫，竭力操作，以奉舅姑。逾岁而天保暴亡，娥
姐抱尸恸哭，誓以身殉，自咬其舌，昏仆于地。姑母诸
亲亟救得甦，复绝粒不食者七日。其母强劝之曰：“吾
儿年少，何自苦如是？”娥姐曰：“人言一日夫妻百岁恩，
吾志决矣。”寻嫁时，新衣数件，缝缀为一，藏夫旧行缠
一条，舅姑防之甚严，娥姐度不得死，乃强颜自宽。既
卒，哭数日，绐姑曰：“妇困甚，愿一假寐。”遂入室，扃其户，
更著所缝衣以行缠，自缢良久，姑呼之不应，从户隙
窥之，死矣。事闻，旌其门。